
FOLLETO MISA  CON NENOS
6 de outubro de 2024
Ordinario 27º-B
                    Marcos  10, 2-16: “Deixade que os nenos se acheguen a  
                                                      min  ”.
                  Mensaxe: No centro do teu Reino a sinxeleza dun neno

1. MONICIÓN DE ENTRADA

Irmáns e irmás: 
Celebramos o domingo 27 do tempo ordinario. A nosa comunidade vai volvendo á normalidade despois dos meses de verán, retomando o ritmo do curso, comezando estes días a catequese e outras actividades parroquiais. E xuntos celebramos o día do Señor, en comunidade, unidos a Cristo que se fai Eucaristía para fortalecernos. 
As lecturas dinnos que para Xesús pertencen ao seu Reino os que teñen a inocencia e a bondade dos nenos. E que os maiores levemos os nenos a Xesús, que os acheguemos a El. 

SAÚDO do sacerdote: No nome... Xesús, que quere que esteamos con el e que sexamos os seus amigos, está convosco.


2. ACTO PENITENCIAL 

Sacerdote: O noso amor é moitas veces pobre, limitado, con moita carga de egoísmo. Ao comezar a Eucaristía imos pedir perdón a Deus e aos nosos irmáns. 

- Neno/a: Porque nos sentimos superiores aos demais e os xulgamos. Señor, ten piedade de nós. 

- Catequista: Porque antepoñemos os nosos intereses á mensaxe de Xesús. Cristo, ten piedade de nós. 

- Pais: Porque na nosa convivencia cústanos ceder e facer máis agradable e levadía a vida de todos. Señor, ten piedade de nos.

 Sacerdote: Deus, noso Pai teña misericordia de nós, perdoe os nosos pecados e nos leve á vida eterna.


3. MONICIÓN ÁS LECTURAS

    O noso Pai Deus convídanos a vivir en compañía: familia, parella, amigos. En cada etapa da nosa vida esta compañía axúdanos moitísimo a levar adiante a nosa historia persoal. Que importantes son para nós, a familia e os amigos. Pois aprendamos a darnos aos demais, a vivir a unión e o compromiso de ser fieis. 

LECTURAS

Xénese 2,18-24: Non é bo que o home estea só!

O Señor Deus díxose: «Non é bo que o home estea só; vou facerlle a alguén coma el, que o axude». Entón o Señor Deus modelou da terra todas as bestas do campo e todos os paxaros do ceo, e presentoullos a Adán, para ver que nome lles poñía. E cada ser vivo levaría o nome que Adán lle puxese. Así Adán puxo nome a todos os gandos, aos paxaros do ceo e ás bestas do campo; pero non atopou ningún coma el, que o axudase. Entón o Señor Deus fixo caer un letargo sobre Adán, que se durmiu; sacoulle unha costela, e pechoulle o sitio con carne. E o Señor Deus formou, da costela que sacara de Adán, unha muller, e presentoulla a Adán. Adán dixo: «Esta si que é óso dos meus ósos e carne da miña carne! O seu nome será “muller», porque saíu do home». Por iso abandonará o home o seu pai e a súa nai, unirase á súa muller e serán os dous unha soa carne. 
Palabra do Señor. 

SALMO 127:  R/.   Que o Señor nos bendiga todos os días da nosa vida.

HEBREOS 2, 9-11: O santificador e os santificados proceden todos do mesmo.


MARCOS 20, 2-16: O que Deus uniu, que non o separe o home.

	Narrador: Naquel tempo, achegándose uns fariseos, preguntaban a Xesús para poñelo a proba:  
Fariseos: «Élle lícito ao home repudiar a súa muller?». 
Narrador: El replicoulles: 
Xesús: «Que vos mandou Moisés?». 
Narrador: Contestaron: 
Fariseos: «Moisés permitiu escribir a acta de divorcio e repudiala». 
Narrador: Xesús díxolles: 
Xesús: «Pola dureza do voso corazón deixou escrito Moisés este precepto. Pero ao principio da creación Deus creounos home e muller. Por iso deixará o home o seu pai e a súa nai, unirase á súa muller e serán os dous unha soa carne. De modo que xa non son dous, senón unha soa carne. Pois o que Deus uniu, que non o separe o home». 
Narrador: Na casa, os discípulos volveron preguntarlle sobre o mesmo. El  díxolles: 
Xesús: «Se un repudia a súa muller e casa con outra, comete adulterio contra a primeira. E se ela repudia ao seu marido e casa con outro, comete adulterio». 
Narrador: Achegábanse a Xesús nenos para que os tocase, pero os discípulos rifábanos. Ao velo, Xesús enfadouse e díxolles: 
Xesús: «Deixade que os nenos se acheguen a min: non llelo impidades, pois dos que son coma eles é o reino de Deus. Dígovolo de verdade que quen non reciba o reino de Deus coma un neno, non entrará nel».
 Narrador: E tomándoos en brazos bendicíaos impoñéndolles as mans. 
        Palabra do Señor. 
(Narrador-Fariseos-Xesús-Discípulos)





4. ORACIÓN DA COMUNIDADE 

Sacerdote: Presentemos as nosas oracións ao Pai, confiando na forza do seu amor. 

–Axúdanos a crecer no amor. –(ou Acheguemos os nenos a Xesús). 

1.- Para que a Igrexa anuncie o amor de Deus e sexa exemplo e escola de amor fraterno. Oremos. 

2.- Para que os esposos descubran na experiencia do seu amor o gozo de vivir e desvivirse polo outro, superando as dificultadas con amor e con perdón. Oremos. 

[image: Resultado de imagen de jesus y los niños]3.- Polas familias, para que sexan verdadeiros obradoiros de amor, de solidariedade, de compañía e de unión. Oremos. 

5.-Por nós para que construamos o Reino, descubramos as situacións inxustas e non discriminemos a ninguén. Oremos. 

6.- Polos grupos que inician a catequese estes días, para que participen cada domingo na Eucaristía, e contaxien a outros coa súa fe. Oremos. 

7.- Por todos os nenos da parroquia, para que lles levemos a Xesús e lles ensinemos a querelo. Oremos 

(Sacerdote) Deus noso Pai, que nos reúnes aos teus fillos ao redor da túa mesa, escoita as nosas súplicas. Por XNS.




5. PRESENTACIÓN DAS OFRENDAS


· UNS PAIS CO SEU FILLO-A: 

Señor, queremos vivir unidos, creando un clima de amor e de fe para que no noso fogar acollamos a Xesús e o fagamos partícipe da nosa vida. 



CATEQUISTAS: 

Señor, os catequistas queremos ser a túa voz, as túas mans, o teu corazón, as testemuñas da túa presenza entre nós. Axúdanos ti para que os nosos nenos e a mocidade se acheguen a ti e os contaxiemos do amor que nos tes. 



CORAZÓNS 

(de papel de cores que os nenos levan e pasan a cravar no panel): Ofrecemos estes corazóns de papel que simbolizan a nosa alegría de estar con Xesús e o agarimo que lle temos. 



NENOS CO PAN E O VIÑO: 

Xesús, ao presentarche o pan e o viño queremos que a Eucaristía de cada domingo, acompañados dos nosos pais, sexa o momento máis importante da semana. 

Pais, achegade os nenos a Xesús!

-Descubride a importancia de regalar aos nenos a fe, de ter a Xesús na vida. Non lles privemos de Xesús! Non llo impidades! 
-Lembrade que a catequese lles vale para moito: experimentar o amor do Pai Deus, descubrir que todos somos irmáns, aprender a amar e servir, contar coa forza interior do Espírito para enfrontarnos á vida, descubrir a fe e ser felices con Xesús. 
-Pais, procurade realizar ben a vosa tarefa: iniciádeos no coñecer, espertade a admiración e o amor por Xesús, rezade con eles, creade actitudes, comentade o que se fai na catequese, falade co catequista, acompañade os nenos á misa dominical, participade nas reunións de pais, aproveitade para poñer a fe ao día participando na Penitencia e nas celebracións parroquiais…vida. 











7.- ORACIÓN DE GRAZAS





ACCIÓN DE GRAZAS

-Grazas, Xesús, polo agarimo especial que tes aos nenos.

-Grazas, Xesús, por  ser amigo de todos.

-Grazas, Xesús, porque nos axudas a ser mellores cada día.

-Grazas, Xesús, por estar sempre ao noso lado.

-Grazas, Xesús, porque ninguén nos quere tanto coma ti.

-Que nunca te esquezamos. Que sempre contemos contigo.

-Que sintamos a ledicia de estar contigo. Que sexas da nosa cuadrilla. 
FELIZ   DOMINGO 
DÍA  DO  SEÑOR

